56-årige René Gross Kærskovs liv er lidt ud over det sædvanlige. Han har i ti år været topchef for 1500 ansatte i Hirsch Bedner Associates, der er verdens største hoteldesignfirma, han har løbet maraton på alle kontinenter samt på Nordpolen, og i 2023 flyver han efter planen ud i rummet som en af de første danske privatastronauter. René Gross Kærskov er bosiddende i Hong Kong, Californien og Caribien, men selvom han betragter hele verden som sin arbejdsplads og legeplads, glemmer han ikke sit ophav i Vendsyssel. Han er nemlig født og opvokset i Frederikshavn, og som et fysisk minde har han altid Vendelbrogflaget med på sine eventyr. - Jeg bærer ikke Vendelbrog, fordi jeg er stolt, men fordi jeg er taknemmelig, siger han og citerer Niels Hausgaard. Vendelbrog i rummet I serien “Frit Vendsyssel” undersøger TV2 Nord, om det er muligt for vendelboerne at løsrive sig og forme en selvstændig stat. Her møder vi blandt andet familien til afdøde Mogens Bohøj, som i 1976 designede Vendelbrog. - Det er supersjovt, at det er min far, der har lavet det her flag og var idémanden bag det. Jeg har set folk have det som klistermærke på deres bil, og det har været på Sydpolen, Nordpolen og i rummet, fortæller søn Mikkel Bohøj i programmet. Og ja, den er god nok – Vendelbrog har faktisk allerede været i rummet. Lørdag 25. april 2009 var Vendsyssels flag ombord i en UP Aerospace raket, der blev sendt afsted fra Spaceport America i New Mexico i USA. Manden bag var – ja, du gættede det - René Gross Kærskov, der dengang udtalte til Kanal Frederikshavn : - Selvfølgelig var der lidt stavnsstolthed involveret i at sende vores lokale flag ud i rummet, og jeg syntes, at Vendelbrog var en god testpilot, før vi sender den rigtige Vendelbo. I 2023, 14 år efter, er det så René Gross Kærskovs tur, når han efter planen flyver med Richard Bransons Virgin Galactic ud i rummet. - Jeg vil selvfølgelig bære Vendelbrog på ærmet og et stort Vendelbrogflag under min rumdragt, siger han. Hyggeligt og hårdført folk René Gross Kærskov synes, at tanken om Vendsyssel som selvstændig stat er interessant. - Det vil være et varmt, hyggeligt, hårdført og tappert folk samlet i én nation, siger han. Han har dog én betænkelighed. Han tror nemlig på monarkiet og vil kæmpe for det. - Hvis vi kunne blive en selvstændig stat indenfor kongeriget med dronningen som statsoverhoved, vil jeg kunne støtte det, siger han med et glimt i øjet. - Jeg siger altid: You can take the man out of Vendsyssel, but you cannot take Vendsyssel out of the man, siger René Gross Kærskov. Du kan streame tredje afsnit af Frit Vendsyssel herunder. Serien sendes søndage klokken 19.45 på TV2 Nord Salto.

Referat:
Eventyrer og entreprenør René Gross Kærskov har haft det vendsysselske flag med på Sydpolen og Nordpolen. Næste stop er rummet.